stanford-oval/wikipedia huggingface dataset:
מצפוניות

מצפוניות או מוכוונות (באנגלית: Conscientiousness) היא אחת מחמש התכונות הגדולות בפסיכולוגיה. היא מתארת את הנטייה לוויסות עצמי, התמקדות במשימות ובמטרות, חשיבה לפני מעשה, דחיית סיפוקים, עמידה בנורמות חברתיות ובחוקים. בתחום העבודה התכונה מתקשרת למידת אחריות, לעבודה קשה, לחריצות ולביצועים טובים. התכונה נעה בין שני היבטים: היבט יזמי, המתבטא בצורך של האינדיבידואל בהישגיות ובמחויבות לעבודה, ובהיבט מרוסן, המתבטא בזהירות, בקפדנות ובמוסריות.
מצפוניות כוללת, לפיכך, את המאפיינים המרכזיים הבאים: חוש חובה חזק, עשיית טוב לשם עשיית הטוב, מהימנות, שאיפה למצוינות, היעדר אנוכיות ויוהרה, הירתעות משבחים ומרדיפה אחר הערצה, היעדר רהב, זהירות, תכנון, הימנעות מהקרבת מטרות עתידיות למען הנאה קצרת טווח, התנהגות בעלת מטרה ומשמעות, יושר וכנות, הימנעות מהטעיה, ממצגי שווא ומחמקמקות גם כשהפיתוי לכך גדול, הקפדה על התנהגות ראויה גם כשאיש אינו רואה, אמירת אמת, כוח רצון חזק, התמדה בהתמודדות עם קשיים, יציבות והתמדה מול מכשולים, יסודיות, עבודה שיטתית, שמירה על חפצים ועל הסביבה, ניקיון וסדר, הימנעות מנזק לחפציהם של אחרים, עקביות, הימנעות מגחמות, התייחסות רצינית לחובות ולמשימות, התנהגות שקולה, ופעולה מתוך מחשבה מוקדמת.
הביטויים ההתנהגותיים של תכונת המצפוניות

כמו שאר התכונות הגדולות, גם תכונה זו מוגדרת על-פי שני קטבים מנוגדים. אדם הגבוה בממד זה יבטא מאפיינים של קפדנות, סדר, שיטתיות, יעילות, דייקנות, צייתנות, זהירות, אמינות, אחריות, יציבות ושקדנות, ויפגין מקצועיות והצלחה בתחום האקדמיה. מנגד, אדם הנמוך בממד זה יפגין מאפיינים של רשלנות, חוסר סדר, עצלנות, הססנות, יפעל באופן אקראי, לא יתכנן את צעדיו מראש, וייחשב כלא מהימן.
בספרות קיימים ממצאים מנוגדים בנוגע לתכונה: ישנם מחקרים שמצאו קשר חיובי בין התכונה לבין הבריאות הפיזית והנפשית, וישנם מחקרים שמצאו דווקא שמצפוניות יתר מקושרת לתוצאות שליליות, כגון התנהגות אובססיבית-קומפולסיבית וביצועים נמוכים יותר בעבודה.
מדידה

מדידת התכונה נעשית על ידי השאלון NEO Personality Inventory-Revised ‏(NEO-PI-R), שפותח בידי החוקרים פול קוסטה ורוברט מקריי. השאלון מכיל 240 פריטים, כאשר כל ממד נמדד על ידי שישה היבטים, לכל אחת מחמש התכונות, ולכל היבט שמונה שאלות. ששת ההיבטים הם: יכולת, סדר, צייתנות, שאיפה להישגים, משמעת עצמית ותשומת לב.
פותחו שני שאלונים מקבילים, שאלון בדיווח עצמי (Form S) ושאלון תצפיתי (Form R). על ממלא השאלון לציין בכל אחד מ-240 הפריטים, עד כמה הפריט מתאר אותו, לפי סרגל הנע בין 5 יחידות ציון (מ"מסכים מאוד" (5), ל"מאוד לא מסכים" (1)). השאלון תקף ולוקח כ-30 דקות למלא אותו. בשל הצורך בשאלון קצר יותר, פיתחו השניים שאלון מקוצר NEO Five-Factor Inventory 3 ‏(NEO-FFI-3), המכיל 60 פריטים (12 פריטים לכל ממד) ומתאים למתבגרים מגיל 12 ולמבוגרים.
מצפוניות במחקרים > מצפוניות ונשים

במחקר אורך שבדק את הקשר בין תכונת המצפוניות לבין יחסן לעבודה של נשים לאורך 50 שנים החל מתחילת שנות ה-20 לחייהן (לפני כניסתן לעבודה), נמצא שבניגוד לגברים ולנשים צעירות יותר, תכונת המצפוניות לא ניבאה משתנים שקשורים לעבודה (כמו מעורבות, התמדה וביצועים). כך נמצא כי נטייה גבוהה לתכונת המצפוניות לא ניבאה מעורבות בקריירה בגיל 43 בהשוואה לנשים שהיו נמוכות בתכונה זו. עוד נמצא כי ביטוי גבוה בממד זה בתחילת גילי ה-20 ניבא מחויבות גבוהה יותר של האישה לתפקידים המסורתיים באותה תקופה (סוף שנות ה-50) - תפקידי רעיה ואם, כאשר המעורבות שלהן בעבודה החלה בגילים מאוחרים יותר. בגילים אלו (שנות ה-50 לחייהן) נשים גבוהות בממד המצפוניות דירגו את העבודה כמרכיב חשוב יותר בזהות שלהן, וביטאו את רצונן לעבוד זמן רב יותר מאשר נשים הנמוכות בממד זה.
מצפוניות במחקרים > מצפוניות והקטנת הסיכון לתמותה

מחקר אורך נוסף בחן את הקשר בין מאפייני האישיות, כפי שנמדדו הן בילדות והן בבגרות, לאורך כמה דורות, בין השנים 1930 עד 2000, לבין הסיכון לתמותה. במחקר אוששה החשיבות של מצפוניות גבוהה יותר כמאפיין אישיותי המנבא סיכון נמוך יותר לתמותה. האופן שבו נמצאה זיקה בין אישיות לאריכות ימים אינה פשוטה להסבר, אך מחקר אורך זה, אשר בוצע על פני 70 שנים, מספק עדויות מובהקות למדי באשר לחשיבותו של ממד האישיותי של מצפוניות. נמצא כי מצפוניות גבוהה בילדות, נותרה קשורה באופן משמעותי לסיכון נמוך יותר לתמותה בקרב בוגרים. עוד נמצא מתאם בין המאפיין האישיותי של מצפוניות בקרב בוגרים לבין סיכון נמוך יותר לתמותה, אשר הופחת באופן ניכר כאשר גורמים התנהגותיים ופסיכולוגים נוטרלו.
ב-2013 נבדקו נתיבים מתווכים בין מצפוניות לבין התנהגויות בריאות מזיקות, ואריכות ימים. נבדקו נתוני תמותה של אמריקנים שהשתתפו במחקר סקר (הכולל שאלוני אישיות) במשך 14 שנים, לעומת דיווחים על שימוש באלכוהול, עישון והיקף מותניים. ככל שרמת המצפוניות של הנבדקים הייתה גבוהה יותר כך חלה ירידה בסיכון לתמותה, ברמה של 13% לכל סטיית תקן. המצפוניות משקפת נטייה להיות מוכווני-מטרה, אחראים ושולטים בדחפים, באופן שהשתקף בקשר המובהק למדדי האלכוהול, העישון והמשקל, המתווכים באופן מובהק את המתאם בין מצפוניות לבין הסיכון לתמותה.
הערות שוליים

1 2  George, L. G., Helson, R., & John, O. P, The “CEO” of women's work lives: How Big Five Conscientiousness, Extraversion, and Openness predict 50 years of work experiences in a changing sociocultural context, Journal of Personality and Social Psychology 101 (4), 2011, עמ' 812–830
↑  Costa Jr, P. T., McCrae, R. R., & Dye, D. A, Facet Scales for Agreeableness and Conscientiousness: A Revision of the NEO Personality Inventory, Personality and Individual Differences 12, 1991-01-01, עמ' 887–898 doi: 10.1016/0191-8869(91)90177-D
1 2  המניע שמאחורי המסכה, יעלה ורטהיים, 22 בדצמבר 2020, כתב העת "אלכסון"
↑  Costa, P. T., & McCrae, R. R, Normal personality assessment in clinical practice: The 	NEO Personality Inventory, Psychological assessment 4 (1), 1992, עמ' 5-13
↑  כספי, א' ורוקס, ס', אישיות: תאוריה ומחקר, תל אביב: האוניברסיטה הפתוחה, 2015
↑  Nathan T. Carter, Li Guan, Jessica L. Maples, Rachel L. Williamson, The Downsides of Extreme Conscientiousness for Psychological Well-being: The Role of Obsessive Compulsive Tendencies, Journal of Personality 84, 2016-08-01, עמ' 510–522 doi: 10.1111/jopy.12177
↑  McCrae, R. R., & Costa Jr, P. T, Brief versions of the NEO-PI-3, Journal of individual differences 28 (3), 2007, עמ' 116–128
↑  Martin, L. R., Friedman, H. S., & Schwartz, J. E, Personality and mortality risk across the life span: The importance of conscientiousness as a biopsychosocial attribute, Health Psychology 26 (4), 2007, עמ' 428–436
↑  https://www.researchgate.net/publication/259454519_Personality_and_the_Leading_Behavioral_Contributors_of_Mortality
Personality and the Lead Behavioral Contributors of Mortality
פדרציית הכוכבים המאוחדת

| --- | --- |
דגל פדרציית הכוכבים המאוחדת
דגל פדרציית הכוכבים המאוחדת
 נתונים
 שם אמיתי:  פרדצית הכוכבים המאוחדת
 מנהיג הגזע:  ג'אריש-איניו (נשיא הפדרציה)
 טריטוריית מגורים:  רביע אלפא רביע בטא
 עיר בירה:  סן פרנסיסקו
 כוחות:  אין
פדרציית הכוכבים המאוחדת (או בקיצור: "הפדרציה") היא רפובליקה פדרלית בין-כוכבית בדיונית המופיעה בסדרות הטלוויזיה ובסרטי הקולנוע של זיכיון המדע בדיוני "מסע בין כוכבים".
הפדרציה, הכוללת למעלה מ-150 כוכבי לכת ואלפי קולוניות, המפוזרים לאורך למעלה מ-8,000 שנות אור בגלקסיית שביל החלב, היא בעלת אופי פוסט-קפיטליסטי, ליברלי, דמוקרטי וחוקתי, ומתוארת לעיתים כאוטופיה סוציאליסטית, המקדמת חופש, שוויון, צדק ושיתוף-פעולה. הזרוע הביצועית של הפדרציה, המשמשת אותה לצורכי ביטחון, דיפלומטיה, מחקר מדעי וחקר חלל, נקראת צי הכוכבים (Star Fleet).
הפדרציה כוללת גופים נוספים, בהם מועצה מחוקקת, נשיא ורשות שופטת. מטה הפדרציה ממוקם בעיר סן פרנסיסקו, שם גם ממוקמת האקדמיה של צי הכוכבים.
לאורך השנים, הפדרציה הייתה בעימותים צבאיים עם האימפריה הקלינגונית, האימפריה הרומולאנית, האיחוד הקרדסי, הבורג והדומיניון.
רביע אלפא

הפדרציה שוכנת ברבע הדיסקית של גלקסיית שביל החלב הקרוי רביע אלפא. השם ניתן על ידי עמי הפדרציה, בני האנוש והוולקנים.
הוא נקרא "אלפא", שהיא האות הראשונה באלפבית היווני, מכיוון שזהו המקום בו נמצאים בתיהם של שני העמים – כדור הארץ ו-וולקן.
עתיד הפדרציה

בפרק "קליפסו" בסדרה מסע בין כוכבים: מסעות קצרים המתרחש כאלף שנים בעתיד, הפדרציה קיימת עדיין, אך מכונה על ידי קראפט, הדמות הראשית בפרק, בשם "ו'דרייש" ("V'draysh"). לא סופר רבות על הו'דרייש, מלבד שהיא נמצאת במלחמה עם אנשי אלקור 4, ושאנשיה מחפשים עתיקות מהתרבות האנושית. כותב הפרק, מייקל שייבון, אישר בעמוד האינסטגרם הרשמי שלו ש"ו'דרייש" היא סינקופה למילה "פדרציה".
בטריילר שהופץ באוקטובר 2019 לעונה השלישית של הסדרה מסע בין כוכבים: דיסקברי, שעלילתה מתרחשת בתקופת הזמן שבה מתרחש הפרק "קליפסו", מופיע דגל הפדרציה כשעליו רק שישה כוכבים, במקום עשרות כוכבים במאות ה-23 וה-24. מספר הכוכבים המועט מעיד שמספר הכוכבים החברים בפדרציה התדרדר משמעותית במאות שחלפו. מתוך שלושת הכוכבים הגדולים שייצגו את מייסדות הפדרציה, כדור הארץ, וולקן ואנדוריה, נותרו רק שניים (לטלרייטים לא הוקדש כוכב, אף על פי שגם הם נחשבים לאחד הגזעים המייסדים). בטריילר מופיעים לוחמים אנדוריים אלימים, מה שמעיד שמתוך שלוש המייסדות נותרו רק האנושות והוולקנים.
עם תחילת עונתה השלישית של דיסקברי התברר שבסביבות שנת 3060 התרחשה "השריפה", אירוע שבו התפוצץ כמעט כל הדייליתיום בגלקסיה בבת אחת, מה שגרם להשמדת רוב ספינות החלל של צי הכוכבים, והגביל באופן משמעותי טיסות במהירות גדולה ממהירות האור. הפדרציה איבדה מכוחה והפכה בחלקים מסוימים מהגלקסיה לזיכרון רחוק שנקרא בקרב חלק מהאוכלוסייה, הוו'דרייש.
הערות שוליים

↑  מייקל שייבון, כותב הפרק, מאשר כי הו'דרייש הם סינקופה לפדרציה, מתוך עמוד האינסטגרם הרשמי של מייקל שייבון
↑  טריילר לעונה השלישית של דיסקברי, באתר startrek.com
ערך זה הוא קצרמרבנושא טלוויזיה ובנושא קולנוע. אתם מוזמנים לתרום לוויקיפדיה ו.
יוהאן פטר גוסטב לז'ן דיריכלה

| --- | --- |

 לידה:  13 בפברואר 1805 דירן, הקיסרות הראשונה הקיסרות הראשונה
 פטירה:  5 במאי 1859 (בגיל 54) גטינגן, ממלכת הנובר ממלכת הנובר
 ענף מדעי:  מתמטיקה
 מקום מגורים:  גרמניה
 מקום קבורה:  גטינגן 
 מקום לימודים:  אוניברסיטת בון 
 מנחה לדוקטורט:  סימאון דני פואסון, ז'אן-בטיסט ז'וזף פורייה 
 מוסדות:  אוניברסיטת ורוצלב  אוניברסיטת פרידריך וילהלם  אוניברסיטת גטינגן  אוניברסיטת הומבולדט של ברלין 
 תלמידי דוקטורט:  Carl Anton Bjerknes, Reinhold Hoppe, August Ephraim Kramer, לאופולד קרונקר, רודולף ליפשיץ, Gustav Michaelis, Oscar Johann Wilhelm Röthig, לאו לדיסלאוס ויטוסקי, פרדיננד אייזנשטיין, Reinhold Hoppe, Johannes Franz Stader, בפסקה זו רשומה אחת נוספת שטרם תורגמה 
 פרסים והוקרה:  אות מסדר ההצטיינות במדעים ואמנויות של גרמניה  חבר זר של החברה המלכותית (14 ביוני 1855)  אות המסדר מקסימיליאן של בוואריה למדעים ואמנויות (1855)  פור לה מריט 
 בן או בת זוג:  רבקה מנדלסון 
 תרומות עיקריות
 תרומות רבות לתורת המספרים
 
קברו של דיריכלה בגטינגן, גרמניה
יוהאן פטר גוסטב לז'ן דיריכלה (בגרמנית: Johann Peter Gustav Lejeune Dirichlet;‏ 13 בפברואר 1805 – 5 במאי 1859) היה מתמטיקאי גרמני-צרפתי עתיר הישגים, רובם בתורת המספרים. משפט דיריכלה אותו הוכיח ב-1837 נחשב לתחילתה של תורת המספרים האנליטית. תרם תרומות מעמיקות באנליזה מתמטית לתאוריה של טורי פורייה והיה הראשון להוכיח ריגורוזית את המשפט היסודי של טורי פורייה. עשה עבודה חשובה גם בנושאים אחרים באנליזה; היה בין המתמטיקאים הראשונים שנתנו את ההגדרה המודרנית הפורמלית של פונקציה.
ביוגרפיה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
משפחתו הגיעה מהעיירה ריכלה (Richelet) בבלגיה, ומכך נובע שם משפחתו "לז'ן דיריכלה" (מצרפתית:"le jeune de Richelet" = "הבחור הצעיר מרישל").
דיריכלה נולד בדירן (Düren), שבצרפת של אותם הימים, בה ניהל אביו את משרד הדואר המקומי. בנעוריו למד בערים הגרמניות בון וקלן, שם גם זכה להרחיב ידיעותיו באמצעות מורו גאורג אוהם. בהמשך הביאו אותו לימודיו לקולז' דה פראנס, בו זכה ללמוד ממיטב המתמטיקאים. עבודתו הראשונה הייתה בנושא המשפט האחרון של פרמה. דיריכלה פיתח הוכחה חלקית למקרה n = 5, שהושלמה על ידי אדריאן-מארי לז'נדר. מאוחר יותר פיתח הוכחה מלאה למקרה שבו n = 14.
החל משנת 1855 לימד באוניברסיטת גטינגן. הוא נישא לרבקה מנדלסון, נכדתו של הפילוסוף משה מנדלסון ואחותו של המלחין פליקס מנדלסון-ברתולדי. לאופולד קרונקר היה מתלמידיו.
מחקר מתמטי > תורת המספרים

תורת המספרים הייתה מושא המחקר המרכזי של דיריכלה, תחום אשר הוא מצא בו מספר תוצאות עמוקות חדשות ואשר בהוכחתם הוא נקט בשיטות וכלים שנהפכו אחר כך לכלים מרכזיים ויסודיים, ורבים מהם נקראו מאוחר יותר על שמו. ב-1837 הוא פרסם והוכיח את משפט דיריכלה על סדרות חשבוניות, זאת באמצעות שימוש במושגים מאנליזה מתמטית כדי לתקוף בעיה אלגברית, ובכך הוא יצר את תורת המספרים האנליטית. בהוכחת המשפט, הוא הציג את הקרקטרים של דיריכלה ואת פונקציות L. בנוסף, במאמר שלו הוא הבחין בין התכנסות מוחלטת והתכנסות בתנאי של טור וכן ניבא את חשיבות ההבדל בין השניים לגיבוש משפט הטורים של רימן. ב-1841 הוא הכליל את המשפט שלו על סדרות חשבוניות לחוג השלמים של גאוס  \mathbb {Z} [i].
בצמד מאמרים שנכתבו ב-1838 ו-1839 הוא הוכיח את נוסחת מספר המחלקה (Class Number Formula) הראשונה, עבור תבניות ריבועיות. תוצאה מעמיקה זו סללה את הדרך לתוצאות עמוקות רבות מאוחרות יותר, התקפות לשדות מספרים כללים יותר. בהתבסס על מחקרו על המבנה של חבורת היחידות של שדות ריבועיים, דיריכלה גילה והוכיח את משפט היחידות של דיריכלה, תוצאה יסודית בתורת המספרים האלגברית.
הוא עשה שימוש בעקרון שובך היונים (שלעיתים נקרא על שמו "עקרון דיריכלה") כדי להוכיח שכל מספר אי-רציונלי ניתן לקירוב דיופנטי מסדר 2. הוא הוכיח את המשפט האחרון של פרמה למקרים n = 5 ו-n = 14. הוא תרם גם לחוק ההדדיות מסדר רביעי (דיריכלה פירש ופישט את הטיעונים של גאוס בשני מאמריו על שאריות ביריבועיות). בעיית המחלקים של דיריכלה, עבורה הוא מצא את התוצאות הראשונות, עודנה בעיה פתוחה בתורת המספרים על אף תרומות מאוחרות יותר בידי חוקרים אחרים.
מלבד עבודתו הרבה בתורת המספרים, הייתה לדיריכלה חשיבות מפתח להתפתחות ההוראה האקדמית באוניברסיטאות בגרמניה, כפרשן של עבודתו של גאוס בתורת המספרים, שבאותה עת נראתה מתקדמת מדי ולא מובנת. דיריכלה הפך את תורת המספרים כפי שכונן אותה גאוס לנגישה יותר לדור החדש של המתמטיקאים בגרמניה. תרומתו המרכזית של דיריכלה להוראת תורת המספרים הייתה חיבורו "Vorlesungen über Zahlentheorie" (בגרמנית: הרצאות על תורת המספרים) שפורסם לאחר מותו (ב-1863), שהפך לטקסט מרכזי ללימוד תורת המספרים והציג בצורה מפושטת רבים מהנושאים שנידונו ב-"מחקרים אריתמטיים" של גאוס, כמו גם כמה מהתרומות המקוריות שלו עצמו.
מחקר מתמטי > אנליזה

דיריכלה פעל רבות גם בתחום האנליזה, ותחום זה הוא שהדגים את הריגורוזיות חסרת התקדים של ההוכחות שלו. היה זה דיריכלה שהוכיח לראשונה בצורה ריגורוזית את המשפט היסודי של טורי פורייה; שכל פונקציה אנליטית מחזורית ניתנת להצגה כטור טריגונומטרי. לפני פתרונו של דיריכלה, לא רק פורייה, אלא גם פואסון וקושי ניסו ללא הצלחה למצוא הוכחה ריגורוזית להתכנסות.
בתורת הפוטנציאל דיריכלה ידוע במיוחד בזכות השימוש שלו בעקרון היוריסטי על פונקציות הרמוניות שמקיימות תנאי שפה מסוימים. דיריכלה הראה שקיימת פונקציה שמביאה למינימום אינטגרל המייצג פונקציית אנרגיה מסוימת (שנקראת אנרגיית דיריכלה). רימן מאוחר יותר כינה את הגישה הזו עקרון דיריכלה, אף על פי שידע שנעשה בו שימוש קודם כבר על ידי גאוס ולורד קלווין.
מחקר מתמטי > תחומים אחרים

דיריכלה תרם גם לחקר משוואות דיפרנציאליות ולסטטיסטיקה, וגילה את דיאגרמות ורונוי. בסטטיסטיקה, על אף שהוא לא פרסם הרבה בתחום זה, הוא הרצה על תורת ההסתברות ושיטת הריבועים הפחותים, והציג כמה שיטות ותוצאות מקוריות, באופן ספציפי בנוגע למשפטי גבול, וכן הציע שיפור לשיטת לפלס לקירוב בהקשר של משפט הגבול המרכזי. התפלגות דיריכלה ותהליך דיריכלה, המתבססים על אינטגרל דיריכלה, נקראים על שמו.
דיריכלה מפורסם בעיקר בשל תרומותיו הרבות למתמטיקה טהורה, אך הוא תרם גם תרומות חשובות מאוד לפיזיקה מתמטית, בין היתר לתורת הפוטנציאל, לתאוריה של החום, ולהידרודינמיקה. הוא פתר בעיה שהוצעה על ידי פורייה בנוגע להתפלגות הטמפרטורה על פני משטח הנתון לאילוצי טמפרטורה מסוימים. במחקרו על הידרודינמיקה הוא עסק בבעיה של תנועת כדור בזורם אי דחיס, ומסגרת חקר בעיה זו היה הראשון שעשה אינטגרציה מדויקת של משוואות ההידרודינמיקה. הוא חשף רק קומץ מתוצאותיו על הידרודינמיקה במהלך חייו; אחרי מותו הערותיו על הנושאים הללו נערכו ופורסמו על ידי ריכרד דדקינד במסה מפורטת. הוא חקר את המקרה הדינמי של הבעיה של זורם מסתחרר הנתון להשפעת כובדו העצמי; תיאור הצורות היציבות המתקבלות ותיאור התנועה במקרה של אי יציבות. זוהי בעיה שנחקרה מאוחר על ידי רימן שתרם לתאוריה תרומות מכרעות, ועל ידי פואנקרה שקידם את התאוריה עוד יותר.
על שמו קרויים מונחים רבים במתמטיקה: פונקציית דיריכלה ופונקציית בטא של דיריכלה, טור דיריכלה, קונבולוציית דיריכלה, צפיפות דיריכלה, משפט היחידות של דיריכלה, תנאי השפה של דיריכלה, עקרון דיריכלה, משפט דיריכלה על קירובים דיופנטיים, מבחן דיריכלה לטורים ולאינטגרלים, ממברנת דיריכלה, ומשפט דיריכלה.
Stars Dance

Stars Dance (בעברית: כוכבים רוקדים) הוא אלבום הבכורה של הזמרת סלינה גומז. האלבום יצא לאור ב-23 ביולי 2013, על ידי חברת התקליטים הוליווד רקורדס.
רקע

Stars Dance הוא אלבום הבכורה של גומז כזמרת סולו, לאחר שהוציאה שלושה אלבומים עם להקתה סלינה גומז & סצנה. האלבום יצא רשמית ב-23 ביולי, אך דלף לרשת האינטרנט שבוע לפני כן.
סינגל הבכורה מהאלבום, "Come & Get It", הוצע במקור לזמרת ריהאנה, אך לאחר שזאת דחתה אותו הוא הוקלט על ידי גומז עבור האלבום. את השיר "Save The Day" מהאלבום, רצתה הזמרת ג'ניפר לופז לקנות מגומז, אך זו דחתה את בקשתה.
גומז סיפרה שהשיר "Love Will Remember" באלבום נכתב בעקבות הקשר עם בן זוגה לשעבר, ג'סטין ביבר. על השיר "Save The Day" אמרה שהוא בין הבולטים באלבום ומהאהובים עליה, והוא מתאר רגע שלא רוצים שייגמר.
גומז ציינה כי מספר אומנים השפיעו עליה בתהליך יצירת האלבום, בהם בריטני ספירס, טיילור סוויפט וג'נט ג'קסון. בנוסף סיפרה על הערכתה והשפעתה מעבודת המפיק סקרילקס, אותו פגשה במהלך הצילומים לסרט "ספרינג ברייקרס", כאשר הפיק את הפסקול שלו.
קידום

גומז קידמה את האלבום באמצעות מספר ראיונות והופעות חיות בטלוויזיה. היא הופיעה בתוכנית הרדיו של ריאן סיקרסט ב-8 באפריל 2013 לקידום הסינגל "Come & Get It". היא ביצעה את ההופעה הראשונה שלה בטלוויזיה של השיר בטקס פרסי הסרטים והטלוויזיה של MTV לשנת 2013 ב-14 באפריל 2013. היא הופיעה בתוכנית המציאות האמריקאית רוקדים עם כוכבים ב-16 באפריל כדי לבצע את "Come & Get It". ב-18 באפריל היא ביצעה את השיר שוב בתוכנית המופע של אלן דג'נרס. גומז לבשה בינדי בהופעות אלה, ומאוחר יותר ספגה ביקורת על ידי החברה האוניברסלית להינדואיזם על השימוש שלה בסמל הדתי. גומז הופיעה בתוכנית הירוח הלילית של דייוויד לטרמן ב-25 באפריל, שם ביצעה את "Come & Get It". ב-27 באפריל היא ביצעה את השיר שוב בטקס פרסי המוזיקה של רדיו דיסני 2013. היא לא ביצעה את השיר שוב עד 19 במאי, אז הופיעה בטקס פרסי המוזיקה של בילבורד 2013. ימים לאחר מכן, היא ביצעה את "Come & Get It" בתוכנית של גרהם נורטון.
גומז הופיעה באולפן MuchMusic ב-30 במאי, שם ביצעה לראשונה את "Slow Down". ב-4 ביולי ביצע גומז גם את "Come & Get It" ו-"Slow Down" בחגיגות ה-4 ביולי של מייסיס. גומז הופיע בתוכנית הבוקר "This Morning" בבריטניה כדי לבצע את "Come & Get It". במקביל להוצאת Stars Dance, ביצעה גומז את "Come & Get It", ‏"Slow Down" ו-"Birthday" בבוקר טוב אמריקה. בספטמבר הופיעה גומז בתוכנית הבוקר האמריקאית "Live! With Kelly and Michael" לבצע את "Birthday". בעקבות צאתו של "Slow Down" הופיעה גומז ב-The View כדי לבצע את השיר. היא ביצעה את השיר שוב בתוכנית האירוח של דייוויד לטרמן. היא ביצעה את "Slow Down" בתוכנית הכישרונות האמריקאית The X Factor. גומז נבחרה למופע המחצית במהלך המשחק של הדאלאס קאובויס מול אוקלנד ריידרס שנערך בחג ההודיה. במופע ביצעה גומז מחרוזת של "Like a Champion",‏ "Slow Down" ו-"Come & Get It". האלבום קודם עוד יותר באמצעות סיבוב ההופעות העולמי Stars Dance Tour, שנערך בארצות הברית ואסיה. סיבוב ההופעות הרוויח מעל 36 מיליון דולר. במקור נועדו להיערך הופעות באוסטרליה וביפן, סיבוב ההופעות בוטל בגלל בעיות אישיות של גומז.
סינגלים

"Come & Get It" הוא הסינגל הראשון מהאלבום. יצא ב-7 באפריל 2013, ונחל הצלחה ברחבי העולם. הגיע למקום השישי במצעד בילבורד הוט 100, ובמדינות נוספות הגיע לדירוג עשרת הלהיטים הגדולים, במדינות כגון קנדה, ניו זילנד, סקוטלנד, בריטניה, בלגיה, מקסיקו ואירלנד.
"Slow Down" הוא הסינגל השני מהאלבום. הקליפ יצא רשמית ב-19 ביולי, בגלל דליפה קודמת.
הצלחה מסחרית

Stars Dance הגיע הישר למקום הראשון במצעד בילבורד 200 ומכר כ-97,000 עותקים בשבוע הראשון לצאתו. זה היה אלבומה הראשון של גומז שהגיע לראש המצעד, בנוסף להיותו האלבום הנמכר ביותר שלה בשבוע הראשון לצאתו, עד שחרורו של אלבומה השני, Revival, שמכר כ-117,000 עותקים בשבוע הראשון לצאתו. האלבום בילה כ-25 שבועות במצעד. נכון לשנת 2021, זהו אלבומה היחיד של גומז שלא הגיע לתואר אלבום זהב בארצות הברית.
האלבום הגיע לראש מצעד האלבומים הקנדי, ומכר כ-16,500 עותקים בשבוע הראשון לצאתו. זה היה לאלבומה הראשון שהגיע למקום הראשון במדינה. חודש לאחר צאתו הגיע האלבום למעמד אלבום זהב על ידי איגוד תעשיית ההקלטות הקנדי.
האלבום הגיע למקום הראשון גם בברזיל, סין, יוון, הונגריה, מקסיקו ונורווגיה.
סיבוב ההופעות "Stars Dance Tour"

ב-14 באוגוסט 2013 יצאה גומז לסיבוב הופעות עולמי, בשם "Stars Dance Tour", עם להיטים מהאלבום.
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |
| --- | --- | --- |
|  אוסטריה | Ö3 אוסטריה טופ 40‏ | 6 |
|  אוסטרליה | מצעד האלבומים האוסטרלי | 8 |
|  איטליה | מצעד האלבומים האיטלקי | 4 |
|  ארצות הברית | בילבורד 200 | 1 |
|  גרמניה | GfK – טופ 100 | 4 |
|  דנמרק | היטליסטן | 2 |
|  הולנד | מצעד 100 האלבומים ההולנדיים | 10 |
|  הממלכה המאוחדת | מצעד האלבומים הבריטי | 14 |
|  ולוניה | אולטראטופ 40 | 10 |
|  יוון | IFPI Greece | 19 |
|  מקסיקו | טופ 100 – מקסיקו | 1 |
|  נורווגיה | VG-lista | 1 |
|  ניו זילנד | המצעד הניו זילנדי הרשמי | 5 |
|  ספרד | PROMUSICAE | 4 |
|  סקוטלנד | מצעד האלבומים הסקוטי | 13 |
|  פולין | ZPAV | 5 |
|  פורטוגל | מצעד האלבומים הפורטוגזי (AFP) | 2 |
|  פינלנד | המצעדים הפיניים הרשמיים | 17 |
|  פלנדריה | אולטראטופ 50 | 5 |
|  צ'כיה | ČNS IFPI | 18 |
|  צרפת | SNEP | 12 |
|  קנדה | מצעד האלבומים הקנדי | 1 |
|  שוודיה | סוורייטופליסטן | 46 |
|  שווייץ | המצעד השווייצרי | 6 |
מיקומי שיא > מצעדים שנתיים

|   ‏‏‏  2013> מדינה |   ‏‏‏  2013> מצעד |   ‏‏‏  2013> מיקום שיא |
| --- | --- | --- |
|  ארצות הברית | בילבורד 200 | 101 |
|  ולוניה | אולטראטופ 40 | 76 |
|  מקסיקו | טופ 100 – מקסיקו | 85 |
|  פלנדריה | אולטראטופ 50 | 62 |
|  קנדה | מצעד האלבומים הקנדי | 42 |
נתוני מכירות

| אזור | תואר | מכירות |
| --- | --- | --- |
| ארצות הברית (RIAA) | זהב | 500,000 |
| מקסיקו (AMPROFON) | פלטינה | 60,000 |
| פורטוגל (AFP) | פלטינה | 15,000 |
| קולומביה (ASINCOL) | זהב | 5,000 |
| קנדה (Music Canada) | זהב | 40,000 |
סיכום
| בכל העולם | — | 620,000 |
מערכות

ערך זה עוסק בהוצאה לאור. אם התכוונתם לכתב העת "מערכות", ראו .
| --- | --- |

 נתונים כלליים
 סוג:  הוצאה לאור
 מייסדים:  אלעזר גלילי
 תקופת הפעילות:  1939–הווה (כ־86 שנים) 
 שליטה בחברה:  צה"ל
  
 maarachot.idf.il
 
מערכות הוא בית ההוצאה לאור של צה"ל. הוצאת ספרים זו נוסדה בשנת 1939, לפני קום מדינת ישראל וייסוד צה"ל. ההוצאה שימשה כמרכז ידע לתורת לחימה שיובאה מצבאות זרים וכמרכז מחקרי של ההיסטוריה הצבאית, בעיקר זו של מלחמת העצמאות. בית ההוצאה לאור ישב בקריה בתל אביב עד לתחילת פרויקט פינוי דרום הקריה. כיום יושבת ההוצאה במחנה דיין שבגלילות.
היסטוריה

מייסד הוצאת "מערכות" הוא אל"ם אלעזר גלילי, שגם פיקד עליה במשך 28 שנים. עם חברי המערכת בשנותיה הראשונות נמנו גרשון ריבלין, אברהם טמיר (לימים אלוף), שלמה גזית (לימים אלוף) ואברהם אילון (לימים תא"ל וראש מחלקת ההיסטוריה של צה"ל). בין מפקדי בית ההוצאה לאור היו אל"ם יעקב זיסקינד, אל"ם הילל בן מאיר, אל"ם אורי דרומי וסא"ל חגי גולן.
הוצאת "מערכות" התמקדה בהוצאתם לאור של ספרי הגות צבאית מקורית ומתורגמת, היסטוריה צבאית של ישראל ושל מלחמות העולם. בהוצאה ראו אור עם השנים מאות כותרים, חלקם הגדול עוסק בענייני צבא וביטחון. ההוצאה מוציאה לאור, מאז הקמתה, גם כתב עת בשם "מערכות", המהווה את ביטאונם הרשמי של קציני צה"ל. במקביל יצאו גם קונטרסים נושאיים כמו "ציקלון" שעסקו בנושאים מתחום תורת הלחימה וההיסטוריה הצבאית ובהם לוחמת גרעין, לוחמה אורבנית ולוחמה בשטח הררי. חלק מהספרים של הוצאת "מערכות" יצאו לאור בשיתוף פעולה עם משרד הביטחון – ההוצאה לאור, שהוקמה בשנת 1958.
בנוסף לכתב העת הכלל צה"לי "מערכות", יצאו לאור כתבי עת חיליים: "מערכות ים", "מערכות הפלס", "מערכות שריון", "מערכות חימוש" ו"קשר ואלקטרוניקה".
בעקבות שינויים מפליגים בפעילות משרד הביטחון – ההוצאה לאור בסוף שנת 2008 הוחלט על שיתוף פעולה עם הוצאה אזרחית. כיום מנוהלת הדפסת והפצת ספרי "מערכות" באמצעות הוצאת "מודן".
מפקדי הוצאת "מערכות" ועורכיה הראשיים

| שם | שנים |
| --- | --- |
אלעזר גלילי ואליעזר ליבנה: 1939–1941
אל"ם אלעזר גלילי: 1941–1967
אל"ם גרשון ריבלין: 1967–1973
סא"ל משה ברימר: 1974
אל"ם יצחק זיו: 1974–1975
אל"ם יצחק גולן: 1975–1977
אל"ם יעקב זיסקינד: 1977–1981
אל"ם הלל בן מאיר: 1981–1984
אל"ם אורי דרומי: 1984–1990
סא"ל ישי קורדובה: 1990–1993
סא"ל רחל רוז׳נסקי: 1993–1997
סא"ל חגי גולן: 1997–2016
סא"ל (מיל') אפי מלצר: 2017–2018
ד"ר אמיר גילת: 2018- כיום
סדרות ספרים

הוצאת מערכות הוציאה לאור במשך השנים מספר סדרות ספרים העוסקים בהגות צבאית, היסטוריה של הלוחמה וביטחון לאומי. בין הסדרות ניתן למנות את:
סדרת מרקם – בימת מערכות לליבון סוגיות ביטחון לאומי
מרכז כובד – בימת מערכות לעיונים צבאיים
סדרת קלע – היסטוריה של המלחמה, פרשיות ריגול ומודיעין
סדרת מלחמת העולם השנייה – אסופת ספרים ומחקרים על מלחמת העולם השנייה
מולוקו

| --- | --- |

 מקום הקמה:  שפילד 
 תקופת הפעילות:  1995–2004 (כ־9 שנים) 
 סוגה:  טריפ הופ, אלקטרופופ
 חברת תקליטים:  Echo 
 www.moloko.co.uk
 פרופיל ב-IMDb
 חברים
 רושין מרפי, מארק בריידון
 
רושין מרפי בהופעה בחיפה, 2005
מוֹלוֹקוֹ (Moloko) היה צמד מוזיקלי אנגלי-אירי משפילד, אנגליה, שפעל בשנות ה-90 של המאה ה-20 ובתחילת העשור הראשון של המאה ה-21, וכלל את הזמרת רושין מרפי (Róisín Murphy) והמפיק המוזיקלי מארק בריידון (Mark Brydon).
המוזיקה של מולוקו תוארה כ"דאנס אלטרנטיבי" (אנ') וטריפ הופ, כמו גם דאנס-פופ, "פופ נסיוני" (אנ'), ו"אלקטרופופ" (אנ').